**Ajánlatkérés a Budapesti Sportszolgáltató Központ Nonprofit Kft.**

**könyvvizsgálói feladatainak ellátására**

**Ajánlatkérő: Budapesti Sportszolgáltató Központ Nonprofit Kft.**

**székhely: 1146 Budapest, Olof Palme sétány 5.**

**cégjegyzékszám: 01-09-270163**

**számlaszám: 11784009-20606309**

**adószám: 25352050-2-42**

**képviseli: Dr. Garamvölgyi Bence ügyvezető önállóan**

A nonprofit Társaság sport – és ifjúsági közfeladatokat ellátó, közhasznú szervezetként bejegyzett társaság, amely önálló jogi személyiséggel rendelkezik, saját cégneve alatt jogokat szerezhet és kötelezettségeket vállalhat.

**A Társaság cégneve, székhelye, elérhetősége**

* A Társaság cégneve: Budapesti Sportszolgáltató Központ Nonprofit Korlátolt Felelősségű Társaság (Kft.)
* A Társaság székhelye, mely egyben a központi ügyintézés helye is: 1146 Budapest, Olof Palme sétány 5. (Városligeti Műjégpálya és Csónakázótó)
* A Társaság elektronikus kézbesítési címe: [iroda@mujegpalya.hu](mailto:iroda@mujegpalya.hu)
* A Társaság központi weboldala: [www.bsk.sport.hu](http://www.bsk.sport.hu)
* A Társaság egyéb weboldalai: [www.mujegpalya.hu](http://www.mujegpalya.hu); [www.csonakazoto.hu](http://www.csonakazoto.hu); [www.margitsziget.hu](http://www.margitsziget.hu); <https://orosdykastely.hu/>; https://citygreengo.eu/

**A Társaság alapítója és egyedüli tagja**

* Név: Budapest Főváros Önkormányzata
* Székhelye: 1052 Budapest, Városház u. 9-11.
* Statisztikai számjel: 15735636-8411-321-01
* Adószám: 15735636-2-42
* Képviseli: Karácsony Gergely főpolgármester

**A Társaság tevékenységi köre**

A Társaság közhasznú tevékenysége során olyan közfeladatot lát el, amely a Magyarország helyi önkormányzatairól szóló 2011. évi CLXXXIX. törvény 23. § (4) bekezdés 8. pontja (fővárosi szintű sport és szabadidősport) alapján a fővárosi önkormányzat, illetve a Sportról szóló 2004. évi I. törvény (Sporttörvény) 55. § (1) bekezdés c) - d) pontja és (3) bekezdése alapján a helyi önkormányzat feladatainak teljesítését szolgálja az alábbiak szerint:

* gondoskodik a Fővárosi Önkormányzat tulajdonában lévő kiemelt jelentőségű sportlétesítmények, ifjúsági szállók működtetéséről, fenntartásáról és hasznosításáról;
* közreműködik a sportszövetségi (így különösen a sportági szövetségi és budapesti sportági szakszövetségi) stratégiák tartalmának kidolgozásában, programok és projektek fejlesztésében és befogadásában, továbbá támogatja a budapesti sportszövetségek ifjúsági és szabadidősport területeket érintő szakmai tevékenységét;
* lehetőséget biztosít a fővárosi szabadidősport igényeinek kielégítésére és ennek érdekében együttműködik más szakmai szervezetekkel;
* a Fővárosi Önkormányzat támogatásával szabadidősport eseményeket szervez, illetve közreműködik azok szervezésében;
* hozzájárul a sport és az egészségvédő testmozgás széles körű népszerűsítéséhez, a mozgásgazdag és egészséges életmóddal kapcsolatos sportszakmai és tudományos felvilágosító tevékenység megvalósításához;
* hozzájárul a fővárosi nevelési-oktatási intézményekben megvalósuló testnevelés és sporttevékenység feltételeinek biztosításához és sporteseményeket szervez gyermek és ifjúsági célcsoportoknak;
* támogatja a sportági és iskolai területi versenyrendszerek kialakítását, illetve társadalmi célú sportrendezvények lebonyolítását, különös tekintettel a családok sportjára, a hátrányos helyzetű társadalmi csoportok, valamint a fogyatékkal élők sportjára;
* az esélyegyenlőséget, a társadalmi felzárkózást, a kultúrák és nemzetek közötti békés párbeszédet, az erőszak és az intolerancia megelőzését, valamint az egyenlő esélyű hozzáférést szolgáló, inkluzív jellegű közösségi sportprogramok megvalósítását és támogatását végzi, valamint ösztönzi a társadalmi felelősségvállalást;
* a sport területén nemzetközi partnerségeket épít ki, nemzetközi kapcsolatokat ápol és fejleszt, részt vesz nemzetközi projektekben, kutatás-fejlesztésben, innovációban, valamint hazai és nemzetközi rendezvényeket, konferenciákat szervez és támogat;
* adottságainak megfelelően részt vesz a nemzetközi sportkapcsolatokban, közreműködik a sport népszerűsítésében;
* képzéseket és továbbképzéseket szervez az egészségvédő testmozgással, az ifjúsági és szabadidősport népszerűsítésével, a sporton keresztüli társadalmi befogadással és esélyegyenlőséggel, továbbá a sportbeli önkéntességgel kapcsolatban;
* sportszolgáltatási feladatai között kiemelt szerepet kap a korcsolyaoktatás, a kihelyezett testnevelés órák, továbbá a diákolimpiai és egyéb gyermek és ifjúsági sportrendezvények szervezése, illetve a fővárosi iskolák számára kedvezményes sportpálya használat biztosítása;
* a Fővárosi Önkormányzat támogatásától függően kedvezményes kirándulási, illetve táborozási lehetőséget biztosít a fővárosi, testvérvárosi nevelési-oktatási intézmények diákjai számára az ifjúsági szállókban;
* segíti a sportági és iskolai területi sportrendezvények lebonyolítását, különös tekintettel a családok sportjára, a hátrányos helyzetű társadalmi csoportok, valamint a fogyatékosok sportjára;
* a Társaság a fővárosi lakosság részére télen a korcsolyázási és egyéb téli jeges sportolási lehetőségek, nyáron a csónakázási lehetőségek megteremtése, továbbá a judo, atlétika, strandröplabda, padel és labdarúgás program megszervezése, kiemelten óvodai és általános iskolai korosztályú gyerekek részére, illetve a rekreációt szolgáló szolgáltató tevékenységek biztosítása minden korosztály számára. A jégfelület szabad kapacitásának idejére: közreműködés a gyorskorcsolya edzések és versenysport igényeinek kielégítése, iskolai gyorskorcsolya, jégkorong, bandy és egyéb események rendezése (diákolimpia), edzéslehetőségek biztosítása nyári sportágak terén a Margitszigeten, továbbá egyéb sport, illetve kulturális rendezvények szervezése;
* szervezett korcsolyaoktatás, illetve a Margitszigeten egyénileg sportolók (futók, kocogók, stb.) részére sportrendezvényi, sportlétesítmény üzemeltetési, sportszakmai-szaktanácsadói és edzői szolgáltatások biztosítása minden korosztálynak. Sport- és kulturális rendezvények és nyári sport-napközik szervezése, iskolai sportnapok, céges sportrendezvények befogadása.

Az előzőekben hivatkozott jogszabályok alapján, a társaság közhasznú tevékenysége ellátása során a fővárosi lakosság, valamint a fővárosba látogatók részére elsősorban télen szabadidős korcsolyázási, nyáron csónakázási és egyéb rekreációs, illetve sportcélú lehetőségeket kínál. A társaság közhasznú tevékenységének kiemelt célcsoportjai a fővárosi nevelési-oktatási intézményekben tanuló gyerekek és fiatalok, ugyanakkor a társaság által biztosított sport és rekreációs szolgáltatások minden korosztály részére, valamint fogyatékkal élők részére is elérhetőek.

* A téli versenysportok tekintetében a társaság az általa üzemeltetett **Városligeti Műjégpályán** lehetőséget nyújt gyorskorcsolya, jégkorong, bandy, illetve egyéb téli sportágak versenyeinek megrendezésére és a jégfelület szabad kapacitásának függvényében edzési lehetőséget biztosít a szövetségek, illetve egyesületek részére, valamint saját szervezésű sportrendezvényeket (pl. Freestyle Fesztivál) rendez.
* A társaság által üzemeltetett **Margitszigeti Atlétikai Centrum és Monspart Sarolta Futókör** (a továbbiakban: MAC) lehetőséget teremt atlétikai és egyéb sportágak versenyeinek megrendezésére, továbbá szabadidős és rekreációs célú sportolásra.
* A **Zugligeti úti Sport- és Szabadidőközpont** egy olyan, jelenleg felújítás előtt álló sportlétesítmény, amely a Natura 2000 pannon biogeográfiai régióban, az ökológiai hálózat részeként ötvözni kívánja a túrázás és egyéb rekreációs célú sporttevékenységet, az erdei iskolát a biodiverzitás megőrzésével.
* Az **ifjúsági szállók** olyan, az alapító tulajdonában lévő vidéki ingatlanok, amelyek lehetőséget teremtenek arra, hogy a hátrányos helyzetű, illetve a fogyatékkal élő fővárosi gyermekek és fiatal felnőttek, valamint iskolai osztályok megfelelő, igényesen kialakított környezetben, tartalmas iskolai, kulturális, illetve sport táborokban vehessenek részt kedvezményes díjak mellett. Az ifjúsági szállók elsősorban ennek a közfeladatnak az ellátása céljára szolgálnak, egyéb szálláshelyszolgáltatásra csak kiegészítő jelleggel kerülhet sor.

Továbbá, a Társaság üzemeltetésében működő sportlétesítmények lehetőséget nyújtanak a széles körben elérhető, mindenki számára nyitott szabadidős sportesemények megrendezésére. A Társaság közhasznú tevékenysége felöleli a sport- és sporttörténeti kiállításokat, a szakmai konferenciákat és egyéb sporttudományos eseményeket is. A Társaság kiemelt figyelmet fordít a klíma-, és környezetvédelmi szempontok, az energiahatékonyság minél szélesebb körű érvényesítésére a Társaság feladatainak ellátása és létesítményei fejlesztései során.

A Társaság közhasznú tevékenysége során 2021. április 1. napjától további közfeladatként ellátja a Budapest Főváros Önkormányzata Szervezeti és Működési Szabályzatáról szóló 1/2020. (II. 5.) önkormányzati rendelet 2. § 7. pontja szerinti ifjúsági feladatokat, melynek keretében különösen ifjúsági, diákszállókat üzemeltet, elsősorban a fővárosi, másodsorban más oktatási-nevelési intézményekben tanuló gyermekeknek kedvezményes táborozási lehetőséget biztosít, mely során előnyt biztosít a halmozottan hátrányos, a hátrányos helyzetű, illetve a fogyatékkal élő célcsoportokkal foglalkozó szervezeteknek.

A nonprofit közhasznú szervezet nem zárja ki, hogy tagján kívül más is részesülhessen a közhasznú szolgáltatásból, azonban a közhasznú szolgáltatás elsősorban az alapító alapfeladatai teljesítésének elősegítését szolgálja.

A Tásaság tevékenység köreit a hatályos alapító okirata tartalmazza, amely a [www.bsk.sport.hu](http://www.bsk.sport.hu) weboldalon a Közérdekű adatok menüben nyilvánosan közzétett dokumentum.

A társaság munkavállalóinak átlagos létszáma 55 fő, a téli korcsolyaszezon alatt a Városligeti Műjégpályán alkalmazott szezonális munkavállalókkal ennek a háromszorosát is elérheti.

A társaság tevékenységére vonatkozó további részletes adatok az egyszerűsített éves beszámolóból érhetőek el.

**A megbízás tartalma**

A könyvvizsgálat a következőket tartalmazza:

1. A Ptk. 3:129. §-ban foglaltak alapján a könyvvizsgáló feladata, hogy a könyvvizsgálatot szabályszerűen elvégezze, és ennek alapján független könyvvizsgálói jelentésben foglaljon állást arról, hogy a gazdasági társaság beszámolója megfelel-e a jogszabályoknak és megbízható, valós képet ad-e a társaság vagyoni, pénzügyi és jövedelmi helyzetéről, működésének gazdasági eredményeiről.
2. A benyújtott beszámoló (és annak kötelező tartalmi részei) megbízhatóságának vizsgálata, a beszámoló hitelesítése.
3. A társaság belső szabályozottsága, a belső szabályzatok és határozatok betartásának ellenőrzése, amennyiben azok pénzügyi-anyagi vonatkozásúak, szúrópróbaszerűen.
4. A társaság vagyoni, pénzügyi és gazdasági helyzetének elemzése és értékelése.
5. Mindaz, amit a helyes véleményalkotás a könyvvizsgáló belátása szerint megkíván.
6. A Magyar Könyvvizsgálói Kamaráról, a könyvvizsgálói tevékenységről, valamint a könyvvizsgálói közfelügyeletről szóló 2007. évi LXXV. törvényben a könyvvizsgálóra meghatározott feladatok ellátása, a törvény szerinti kérdésekben a szükséges könyvvizsgálói vélemény megadása.

**A megbízás időtartama**

3 gazdasági év, 2025. január 01-vel kezdődő és 2027. december 31-vel záródó három gazdasági év könyvvizsgálata. Így a megbízás 2028. május 31-ig tartó időtartamra szól.

**A megbízásra vonatkozó főbb szerződéses rendelkezések**

1. Nyertes ajánlattevő a könyvvizsgálatot a Magyar Köztársaság jogszabályi előírásai szerint, illetve a Magyar Könyvvizsgálói Kamara által elfogadott Nemzeti Könyvvizsgálati Standardok figyelembevételével végzi.
2. Egyösszegű éves megbízási díj, mely évente - az év végi könyvvizsgálatról szóló könyvvizsgálói jelentés átadásakor - kerül megfizetésre.

**Alkalmassági követelmények**

Az ajánlattételhez csatolni kell:

* az Ajánlattevő könyvvizsgáló társaság bemutatásáról szóló leírást, amely tartalmazza a szakmai referenciáit (külön bemutatva a jelenlegi és az elmúlt 3 évben adott vagy más, a Fővárosi Önkormányzat tulajdonában álló társaság, illetve más köztulajdonban álló gazdasági társaság részére végzett állandó könyvvizsgálati megbízásokat),
* az Ajánlattevő személyében eljáró könyvvizsgáló szakmai önéletrajzát,
* **az ajánlattételt a könyvvizsgálói éves díjra, amely nem lehet több, mint 2 580 000 Ft + Áfa/ év**
* **a könyvvizsgálónak meg kell jelölnie az ajánlattételi nyilatkozatban, hogy milyen közhasznú gazdasági társaságnál végzett könyvvizsgálói tevékenységet az elmúlt öt évben**

**Kizáró okok**

Az eljárásban nem lehet ajánlattevő olyan gazdasági szereplő, aki az alábbi kizáró okok hatálya alá tartozik:

a) végelszámolás alatt áll, vagy vonatkozásában csődeljárás elrendeléséről szóló bírósági végzést közzétettek, vagy az ellene indított felszámolási eljárást jogerősen elrendelték;

b) tevékenységét felfüggesztette vagy akinek tevékenységét felfüggesztették;

c) egy évnél régebben lejárt adó-, vámfizetési vagy társadalombiztosítási járulékfizetési kötelezettségének – a letelepedése szerinti ország, vagy az ajánlatkérő székhelye szerinti ország jogszabályai alapján – nem tett eleget, kivéve, ha megfizetésére halasztást kapott;

d) a nemzeti vagyonról szóló 2011. évi CXCVI. törvény 3. § (1) bekezdés 1. pontja szerint nem minősül átlátható szervezetnek.

Igazolási mód:

Ajánlattevőnek ajánlatában nyilatkoznia kell, hogy nem tartozik az ajánlatkérésben előírt kizáró okok hatálya alá.

**Ajánlattételi határidő**

2025. május 13. kedd 10:00 óra

**Kiegészítő tájékoztatás**

A jelen ajánlatkéréssel kapcsolatos kiegészítő tájékoztatás 2025. május 12. 09:00 óráig tehető fel a [gy.kovacs@mujegpalya.hu](mailto:gy.kovacs@mujegpalya.hu) címre megküldve. Ajánlatkérő válaszait legkésőbb 2025. május 12. 16:00 óráig küldi meg valamennyi ajánlattevő egyidejű értesítése mellett.

**Az ajánlat benyújtásának módja**

Cégszerűen aláírt ajánlati nyilatkozat elektronikusan az [iroda@mujegpalya.hu](mailto:iroda@mujegpalya.hu) címre megküldve. Az ajánlati nyilatkozatot a jelen ajánlatkéréshez mellékelt tartalommal kérjük megadni.

Nyertes ajánlattevő vállalja, hogy a szerződés megkötéséhez előzetes elfogadó, továbbá összeférhetetlenségi nyilatkozatot ad. A szerződés megkötésére az Alapító jóváhagyásával kerülhet sor, az Alapítói testületi döntésének várható időpontja: 2025. május 28.

**Nyertes ajánlat kiválasztásának szempontjai**

A benyújtott pályázatokat pontozásos értékeléssel 1-100 pontban bírálja el az ajánlatkérő. Ebből 70% részarányt képvisel az éves könyvvizsgálati díj összege, 30%-ot a pályázó korábbi civil, közhasznú, önkormányzati társaságnál megszerzett és igazolt referencia munkája. A legkedvezőbb ajánlatot adó lesz a pályázati kiírás nyertese.

**Az ajánlathoz csatolandó dokumentumok:**

* Ajánlati nyilatkozat kitöltve és cégszerűen aláírva
* Az Ajánlattevő könyvvizsgáló társaság bemutatása
* Az Ajánlattevő könyvvizsgáló társaság személyében eljáró könyvvizsgáló szakmai önéletrajza
* Aláírási címpéldány, aláírás minta vagy ezzel egyenértékű okmány egyszerű másolati példánya

Budapest, 2025. május 06.

Dr. Garamvölgyi Bence

ügyvezető igazgató

Budapesti Sportszolgáltató Nonprofit Kft.